Lekkerleesfiksie op ons Lapa-boekrak! - Afrikaans.com
By Afrikaans.com is ons geneig om te fokus op goeie nuus … en van die beste nuus wat ons die maand ontvang het, is die heropening van boekwinkels. Ons Lapa Uitgewers-boekrak fokus vandeesmaand op lekkerleesfiksie vir volwassenes. Laai die eerste hoofstuk gratis af en besluit watter boek jou verbeelding die meeste prikkel … dit kan dan as e-boek of fisiese boek gekoop word. Lekker lees!
Hierdie is die opvolg op die boek Dowe Gode. Die vraag wat die Romeinse digter Juvenalis 2000 jaar gelede gevra het, word vandag steeds onbeantwoord gelaat: Wie sal toesien dat die bewakers bewaak word? Aella O'Malley is bevorder na bevelvoerder van die speurtak op Opathe sedert die dramatiese gebeure in Dowe Gode. Dis nou eers 'n week en sy moet nog gewoond raak daaraan wanneer mense haar as kolonel aanspreek. Sy sukkel steeds om die dood van haar geliefde Roel te verwerk en is getraumatiseer deur Whistler se verraad … Hoe gaan die storie ontvou? Lees en vind uit.
Koop die boek of e-boek hier.
Laai hoofstuk af
Corali dra net wit en swart, maar dis nie oor die dood van haar man wat sy rou nie. As kunstenaar treur Corali oor iets heel anders en as vrou treur sy oor soveel meer as haar huwelik. Vywervrou: Corali is die laaste in Chanette Paul se nuwe trilogie wat in 2019 en 2020 verskyn. Die eerste titel is Vywervrou: Lira en die tweede is Vywervrou: Mirre.
Nadat die biljoenêr en stigter van die berugte internasionale geloofsorde die Nikolaïete, Nico Cohen, sterf, erf sy twintigjarige dogter, Michaela ('n loskop sosiale vlinder), sy posisie. Die oorblywende direkteure van die Orde, waarvan die hoofkantoor in Kaapstad gesetel is, die Groot Ses, stuit vir niks om te sorg dat hulle in beheer bly nie – ook nie vir moord nie. Dit gaan 'n ekstaakmaglid kos om die rykmansdogter te help om die Orde se geheime oop te vlek. Josh Young het sy eie redes waarom hy die onaantasbare maatskappy se onderduimshede wil ontmasker. Saam moet hulle die Orde se geheime Alfadokument opspoor. Dis hulle enigste kans om te wys wat se onheilighede werklik agter die sukses van die Groot Ses skuil. Die soektog neem hulle op 'n gevaarlike ekspedisie regoor Europa met 'n moordenaar kort op hul hakke. Min weet hulle hoeveel bose geheime hulle gaan ontmasker.
Jacomien is moeg vir haar man. Haar lewe lank wag sy op eendag om gelukkig te wees net om te besef dat eendag nie meer op haar wag nie. Eendag is nou.
Ander kategorieë wat op ons boekrak wag, sluit in fiksie vir tieners, stories vir kinders, ernstiger werk vir volwassenes en niefiksie … Wat gaan op volgende maand se boekrak wees? Hou Afrikaans.com dop en vind uit!